Peter Galbraith: Ohrabren sam procesom pomirenja u Hrvatskoj
Operaciju Oluja neophodnom je učinilo odbijanje  Milana Martića i krajinskih Srba na pregovore, no ono što je uslijedilo nakon operacij
Obilježavanje Dana pobjede i domovinske zahvalnosti u Republici Hrvatskoj i ove godine prate različita viđenja vojno-redarstvene operacije «Oluja». Bivši američki veleposlanik u Republici Hrvatskoj, Peter Galbraith je kategoričan: «Oluju» su neophodnom učinili Srbi. Prvi američki veleposlanik u Republici Hrvatskoj Peter Galbraith gostovao je u washingtonskoj knjižari «Politics and Prose» gdje je predstavio svoju knjigu o Iraku pod naslovom «The End of Iraq». Nakon prezentacije u kojoj je ustvrdio da je Bushova administracija počinila niz kardinalnih pogrešaka u Iraku Galbraith se rado odazvao pitanju da promjeni temu i iznese svoju ocjenu vojno-redarstvene akcije «Oluja». "Operaciju Oluja neophodnom je učinilo, prvo, odbijanje Milana Martića i krajinskih Srba na pregovore. Kao što sam svjedočio na njegovom suđenju u travnju u Haagu, kad se ne želi pregovarati o miru jedna od posljedica je rat. Drugo, vrijeme akcije umnogome je određeno – što ljudi zaboravljaju – napadom na Bihać", kaže Galbraith. Galbraith dodaje da se međunarodna zajednica našla pred izborom da li dopustiti vojsci bosanskih Srba i vojsci krajinskih Srba da osvoje Bihać i uzrokuju tragediju koja bi možda četiri puta bila gora od Srebrenice ili da dopuste Hrvatskoj da krene naprijed sa zakonitim napadom, povrati svoje okupirane teritorije i razbije opsadu Bihaća. Problem je, prema njegovom mišljenju, ono što se događalo nakon oslobođenja hrvatskih okupiranih područja. "Ono što je uslijedilo nakon operacije «Oluja» spada u ratne zločine. Pri tom ne mislim na odlazak srpskog stanovništva već na ubojstva nekih ljudi koji su ostali, paljenje njihovih kuća, uništenje njihove imovine. Teško kršenje ljudskih prava bila je početna reakcija hrvatskih vlasti da ne dopuste povratak Srba njihovim kućama", kaže Galbraith. Peter Galbraith optimist je po pitanju trenutnog odnosa hrvatskih vlasti prema Srbima. "Ohrabren sam procesom pomirenja u Hrvatskoj, s naporima koji su od 2000. godine do danas poduzeti kako bi se krajinski Srbi vratili na svoju imovinu. Veseli me to što sam čuo, da ove godine u obilježavanju «Oluje» sudjeluju i neki krajinski Srbi", kaže Galbraith. Peter Galbraith trenutno je viši diplomatski stručnjak pri Centru za kontrolu naoružanja i sprječavanje proliferacije oružja te je direktor tvrtke Galbraith Associates, sa sjedištem u Vermontu, koja je specijalizirana za međunarodne pregovore.